Arvīds Barševskis

Biogrāfija

Arvīds Barševskis ir dzimis 1965. gada 20. septembrī Krāslavas rajonā, Latvijas PSR. Precējies. Ģimenē meita Katrīna Barševska un sieva Zeltīte Barševska. Dzīvo Daugavpilī. Absolvējis Izvaltas vidusskolu (Krāslavas rajons) (1983), Daugavpils Pedagoģisko institūtu (Daugavpils Universitāti) (1988), M. Lomonosova Maskavas valsts universitātes bioloģijas fakultātes aspirantūru Entomoloģijas katedrā pie prof. Rustema Žantijeva (1991).
Zinātnisko pētījumu virzieni: Skrejvaboļu ģinšu Notiophilus, Loricera, Broscosoma, pasaules fauna, izplatība, taksonomija, bioloģija; Baltijas reģiona vaboļu fauna, izplatība un aizsardzība. Vairāk nekā 150 zinātnisko publikāciju autors.
2005. gadā izveidojis un divus gadus vadījis Daugavpils Universitātes Sistemātiskās bioloģijas institūtu. Kā profesors strādā Daugavpils Universitātes bioloģijas bakalaura, maģistra un doktora studiju programmās.
Kā eksperts darbojas: Latvijas Universitātes profesoru padomē "Bioloģija" (kopš 2007. gada), Latvijas Zinātnes padomes eksperts bioloģijas nozarē, zooloģijas apakšnozarē un priekšsēdētājs Daugavpils Universitātes promocijas padomē "Bioloģija" (kopš 2006. gada); Valsts Zinātniskās kvalifikācijas komisijā (kopš 2005. gada).
Darbība profesionālās organizācijās: Latvijas Rektoru padomes priekšsēdētājs, Latvijas Rektoru padomes atbalsta biedrības valdes priekšsēdētājs (kopš 2010. gada); Latvijas Universitāšu asociācijas Valdes loceklis un viens no dibinātājiem (kopš 2009. gada); Baltijas Koleopteroloģijas biedrības biedrs, dibinātājs un prezidents (pirms tam BO Baltijas Koleopteroloģijas institūts dibinātājs)(kopš 2004. gada); Latvijas augstskolu profesoru apvienības biedrs (kopš 2000. gada); Starptautiskās karabidologu biedrības "Gesselschaft für Angewandte Carabidologie e. V.'" (Vācija) biedrs (kopš 1999. gada); Latvijas Entomoloģijas biedrības biedrs (kopš 1985. gada).
Darbība starptautisku žurnālu redkolēģijās: "Natural Environmental Monitoring" (Polija), redkolēģijas loceklis (kopš 2008. gada); "Acta Zoologica Lithuanica" redkolēģijas loceklis (kopš 2007. gada); "New and rare for Lithuania Insect species" redkolēģijas loceklis (kopš 2007. gada); Latvijas Universitātes rakstu sērijas "Bioģeogrāfija" redkolēģijas loceklis (kopš 2002. gada); Baltic Journal of Coleopterology galvenais redaktors, redkolēģijas loceklis un izveidotājs (kopš 2001. gada); Acta Biologica Universitatis Daugavpiliensis galvenais redaktors, redkolēģijas loceklis un izveidotājs (kopš 2001. gada).

Apbalvojumi

2010. gadā Arvīdam Barševskim piešķirts Krievijas Federācijas Draudzības ordenis un ar Daugavpils pilsētas Domes lēmumu piešķirts tituls "Goda Daugavpilietis". 2009. gadā piešķirts Polijas Republikas Nopelnu ordenis, Latvijas Zinātņu Akadēmijas Heinricha Skujas balva bioloģijā, Daugavpils Universitātes Gada Balva zinātnē. 2008. gadā piešķirts Daugavpils Pilsētas Domes Goda raksts; 2006. gadā piešķirts Latvijas Republikas Izglītības un zinātnes ministrijas Atzinības raksts, kā arī citi apbalvojumi.
2010. gadā Arvīda Barševska vārdā tika nosaukta jaunatklāta Spānijas dienvidos sastopama skrejvaboļu dzimtas suga: Platyderus barsevskisi.
2012. gadā uzņemts par krievu studentu korporācijas Fraternitas Arctica goda filistru.
2015. gadā apbalvots ar LZA Lielo medaļu.